सारापोभाको जित कायमै
पूर्व विश्व नम्बर एक मारिया सारापोभाले यूएस ओपनमा लगातार दोस्रो जित दर्ता गरेकी छन् । हंगेरीकी टिमिया बाबोसलाई ६–७ (४), ६–४, ६–१ पराजित गर्दै सारापोभा तेस्रो चरणमा पुगेकी हुन् । 
न्युयोर्क — पूर्व विश्व नम्बर एक मारिया सारापोभाले यूएस ओपनमा लगातार दोस्रो जित दर्ता गरेकी छन् । हंगेरीकी टिमिया बाबोसलाई ६–७ (४), ६–४, ६–१ पराजित गर्दै सारापोभा तेस्रो चरणमा पुगेकी हुन् ।  अर्की पूर्व विश्व नम्बर एक क्यारोलिन वोज्नियाकीको चुनौती दोस्रो चरणमै समाप्त भएको छ । रसियन एकातेरिना माकारोभाले वोज्नियाकीलाई ६–२, ६–७ (५), ६–१ ले पन्छाइन् ।नवौं वरीयताकी भेनस विलियम्सले फ्रान्सकी ओसियन डोडिनलाई ७–५, ६–४ ले पराजित गर्दा १३ औं वरीयताकी पेट्रा भिटोभाले फ्रान्सकै एलिज कर्नेटलाई ६–१, ६–२ ले हराइन् । रसियाली स्वेतलाना कुज्नेत्सोभाले प्रतिस्पर्धात्मक खेलमा चेक गणतन्त्रकी मार्केटा भोन्द्रोउसोभालाई पराजित गरिन् । ३ म्याच प्वाइन्ट बचाएकी कुज्नेत्सोभाले ४–६, ६–४, ७–६ (२) ले खेल जितिन् । पुरुषतर्फ क्यानाडाका डेनिस सापोभालोभले आठौं वरीयताका जो विल्फ्रिड सोङ्गालाई सोझो सेटमा पराजित गरे । १८ वर्षीय सापोभालोभले फ्रेन्च स्टारलाई ६–४, ६–४, ७–६ (३) ले पराजित गरेका हुन् । अमेरिकाका जोन इस्नरले दक्षिण कोरियाका चुङ ह्योनलाई ६–३, ६–४, ७–५ ले हराए । 